b"\n_START_ARTICLE_\nTriac\n_START_PARAGRAPH_\nUn triac \xc3\xa9s un component electr\xc3\xb2nic equivalent a dos SCR (Tiristors) units en anti-paral\xc2\xb7lel (en paral\xc2\xb7lel, per\xc3\xb2 cadascun en un sentit) i amb les seues portes unides entre si. A\xc3\xa7\xc3\xb2 produeix un commutador electr\xc3\xb2nic bidireccional que pot conduir corrent en qualsevol direcci\xc3\xb3 quan \xc3\xa9s disparat (engegat). Pot ser disparat per un voltatge positiu o negatiu aplicat en la porta. Un cop activat, el dispositiu continua conduint fins que el corrent que el recorre disminueix per sota d'un valor l\xc3\xadmit, com puga ser la fi d'un semicicle d'un corrent altern. A\xc3\xa7\xc3\xb2 fa del triac un commutador molt apropiat per a circuits AC, permetent el control de molta pot\xc3\xa8ncia amb pulsos de pocs volts (Normalment menors a 24v) i una intensitat de l'escala de microampers. A m\xc3\xa9s, aplicant un pols d'activaci\xc3\xb3 dintre un cicle AC permet controlar el percentatge de corrent que passar\xc3\xa0 pel triac cap a la c\xc3\xa0rrega (a\xc3\xa7\xc3\xb2 s'anomena tamb\xc3\xa9 control de fase )._NEWLINE_Els triacs de baixa pot\xc3\xa8ncia s'usen en aplicacions com el control de llum, control de velocitat per a ventiladors el\xc3\xa8ctrics i altres motors el\xc3\xa8ctrics i tamb\xc3\xa9 en els microcontroladors moderns de moltes aplicacions dom\xc3\xa8stiques. Tanmateix, quan s'usa amb c\xc3\xa0rregues inductives com els ventiladors el\xc3\xa8ctrics, s'ha d'anar amb compte per a assegurar-se que el triac s'apaga correctament a la fi d'un semicicle d'alterna. De vegades s'usa un circuit supressor per a ajudar en aquest prop\xc3\xb2sit. Per a c\xc3\xa0rregues m\xc3\xa9s elevades poden usar-se dos SCR discrets en antiparal\xc2\xb7lel en comptes d'un triac. Com que cada SCR tindr\xc3\xa0 un semicicle de polaritat inversa aplicat a ell, es garanteix que s'apaguen, sense importar el tipus de c\xc3\xa0rrega."